”Cai pacha runauna cangunara chijnijpi,
caita yachaichi,
paiguna shinallara ñucara chijnihuanauca cangunamanda ñaupara.
Canguna cai pachamanda ajpi,
cai pacha runauna paiguna quiquimbajta llaquinaunma;
astaun canguna mana cai pachamanda ajpi,
chijni tucushcanguichi ñuca cangunara cai pachamanda ajllashcaraigu.
Ñuca cangunara rimashca shimira iyaringuichi.
Shu sirvij paihua patrunmanda mana yalinzhu.
Runauna ñucara turmindachihuanauca;
shinallara cangunara turmindachinaungami.
Paiguna ñuca rimashca shimira pactachisha,
shinallara canguna rimashcara pactachinaungami.
”Astaumbas runauna cai tucuira cangunara ranaunga ñuca shutimanda,
ñucara cachamujta mana ricsishcamanda.
Ñuca mana shamushca ajpiga,
paigunara mana rimashca ajpi,
uchara mana charinaunmaca.
Cuna paiguna rimanara mana ushanaun,
‘Mana yachacanchichu,’
nisha,
paiguna ucharashcamanda.
Maicans ñucara chijnisha,
shinallara ñuca Yayaras chijnin.
Ñuca paiguna chaupi shungüi shuj cuna mana rashca tunu ranaunara mana rashca ajpi,
paiguna uchara mana charinaunmaca.
Cunaga ñucaras,
Yayaras ricunaushcami,
chijninaushcami.
Casna tucushcami paiguna ley shimii quillcashca pactaringaj:
‘Yangamanda chijnihuanauca. ’
”Astaun Yayajmanda ñuca cachamushca Yanapaj,
Yayajmanda llucshimuj,
sirtu rimaj Ispíritu shamusha rimangami.
Cangunas shinallara ñucamanda rimanguichi,
canguna callarishcamanda pacha ñucahua pariju causashcamanda.”
”Cai tucuira cangunara rimashcani,
canguna ama nijtaringaj.
Tandarina huasiunamanda cangunara ichunaungami.
Punzha shamunga imahuras maican runas cangunara huañuchisha,
‘Diosta sirviunimi,’
nisha iyangami.
Caita ranaungami Yayaras ñucaras mana ricsishcamanda.
Cai shimiunara cangunara rimashcani,
huras pactamujpi,
ñuca casna rimashcaunara iyarinauchu.”
Ñuca callarishcamanda mana casna rimacani,
ñuca cangunahua pariju tiashcamanda.